tartuNLP/wikipedia-smugri-20251201 huggingface dataset:
Lööktrell

Lööktrell on elektritööriist, mida kasutatakse peamiselt kõvade materjalide puurimiseks. See on pöörlev trell, millel on mehhanism, mis tekitab löökliikumise. Mehhanism tekitab lühikese aja jooksul palju tugevaid haamrilööke, et peenestada puuritavat materjali. Peenestatud materjalist on kergem läbi puurida, mille tõttu on lööktrell efektiivne tööriist. Kui lööktrelli haamrimehhanism välja lülitatakse, töötab lööktrell nagu tavaline puur, millega saab näiteks kruve keerata. Kui elektrik paigaldab näiteks seinale elektrikapi, saab ta sama trelliga puurida augu nii betooni kui vajadusel ka puidu või metalli sisse.
Ajalugu.
Vana-Hiina Põhiline puurimistehnika, löökpuurimine, leiutati Han dünastia ajal. Selles käigus hüppasid kaks kuni kuus meest rütmis laua peal, et tõsta rasket raudpead, mis rippus bambusekaablitega bambusraami küljes. Kasutades malmist puurpäid ja bambustööriistu, puurisid vanad hiinlased puurauke kuni 1 kilomeetri sügavusele. Lööktrellmasinate ehituse peale kulus rohkem kui kahe või isegi kolme põlvkonna panus. Vanade hiinlaste lööktrellmasina tööpõhimõte seisnes suurte malmist puurpeade tõstmisest ja langetamist. Puurpea langetamisel purunesid kivid mitmeteks kergemini kaevandatavateks tükkideks. Vanad hiinlased kasutasid ka lõikepead, mis kinnitati bambuskonstruktsioonile, et puurida kuni 915 meetri sügavusele. Puuripea tõstmine ja langetamine võimaldas puurida läbi ka pehmematest kiviformatsioonidest. Esimese lööktrelli idee pärinevus on vaidluse all. Saksamaa firma Fein patenteeris elektrilise pneumaatilise löökmehhanismiga puuri 1914. aastal. Saksamaa firma Bosch laskis 1932. aastal masstootmisse "bosch-hammeri". Ameerika firma Milwaukee Electric Tool Corporation väidab, et 1935. aastal müüsid nad kergeid 1/4-tolliseid elektrilööktrelle.
Tööpõhimõte.
Lööktrellides on nukkvõll-löökhaamri mehhanism, kus kaks hammasratast mehaaniliselt mõjutavad teineteist, et tekitada löökliikumist ning samuti keerata puuripead. Nukkvõlltrellides on mehhanism, kus terve padrun ja puuripea liiguvad pöörlemisteljel edasi-tagasi. See liigutus on seotud padruni pöörlemisega. Sellist puuri saab kasutada ka ilma löökfunktsioonita, ent löökfunktsiooni ei saa kasutada üksinda, kuna pööre üle nukkide tekitabki löökfunktsiooni. Lööktrellil on eriline sidur, mis laseb sellel puuripead pöörata ja samal ajal ka liigutada edasi-tagasi puuri telje suhtes. Puuripea liigub tegelikult väga väikese vahemaa, kuid liikumise sagedus on väga tihe. Liikumise sagedus on umbes mõned tuhanded löögid minutis (BPM) ("blows per minute"). Kuigi iga löök on suhteliselt väikese jõuga, on see siiski piisav, et tekitada pragusid ja purustada betooni või telliskivi. Selle tõttu puurib lööktrell võrreldes tavalise trelliga palju kiiremini läbi kõvade materjalide.
Helpsen

Helpsen on vald Saksamaal Alam-Saksi liidumaal Schaumburgi kreisis.
Valla pindala on 7,77 km².
31. detsembril 2017 elas seal 1932 inimest.
Helpsen on Nienstädti ühisvalla keskus.
Hespe

Hespe on vald Saksamaal Alam-Saksi liidumaal Schaumburgi kreisis.
Valla pindala on 6,49 km².
31. detsembril 2017 elas seal 2060 inimest.
Kuulub Nienstädti ühisvalda.
Elavad klassikud

Elavad klassikud on Eesti ansambel.
Ansambel asutati 1999.
Central

Central (ingliskeelne sõna tähenduses 'keskel asuv', 'kesk-') võib tähendada järgmist:
Terviserada

Terviserada on tervisespordiks vajalike harjutusvahenditega varustatud jooksurada.
Bluusinoot

Bluusinoot (inglise keeles "blue note") on afroameerika muusika kirjeldamiseks 20. sajandi alguses kasutusele võetud termin, millega džässmuusikud tähistasid lääne muusika võrdtempereeritud helisüsteemis helidest erineva helikõrgusega helisid. 
Juba 1920. aastatel pandi tähele, et džässlauljad ja -instrumentalistid esitasid mažoorse diatoonilise helirea tertsi, septimit ja vahel ka kvinti veerandtoonise kõikumisega poole tooni võrra madalamalt. Bluusilauljad kasutasid glissandosid ja melisme sisaldavaid meloodiaid, mis olid intonatsioonilt sõltumatud standardses häälestuses saatepillide tonaalsest harmooniast.
Termini "blue note" algne päritolu pole teada. Džässmuusikat käsitlevas tekstis kasutas seda 1925. aastal esimest korda Abbe Niles ajakirjas The New Republic. Erinevalt lääne muusika perspektiivist kasutasid Ameerika lõunaosariikidest pärit bluusilauljad bluusinoodi tähenduses pigem sõnu "muretsev" ("worrying") või "väänatud" ("bending") noot.
Eesti Terviserajad

SA Eesti Terviserajad on Eesti sihtasutus, mis tegeleb Eesti liikumis- ja spordiradadega (sealhulgas terviseradadega) seotuga. 
Sihtasutuse asutasid 2005 aktsiaseltsid Merko Ehitus, Swedbank ja Eesti Energia.
Sihtasutuse juhataja on Alo Lõoke.
Akordiväline heli

Akordiväline heli ehk mitteakordiheli (inglise keeles "nonchord tone", "nonharmonic tone", "avoid note", "tension note") on akordi heliklassidesse mittekuuluv heli, mis konsoneeriva akordi puhul moodustab akordi heliga dissonantsi.
Akordiväline heli võib olla kaunistusheli (inglise keeles "embellishing tone").
Riigikogu valimise seadus

Riigikogu valimise seadus (lühend RKVS) on Eesti Vabariigi seadus, mis sätestab Riigikogu valimistega seonduva. 
RKVS võeti vastu 12. juunil 2002.
Endel Küllik

Endel Küllik (16. märts 1929 Tallinn – 8. detsember 1990 Tallinn) oli eesti keemik ja kergejõustiklane.
Ta lõpetas aastal 1948 Tallinna 2. Keskkooli ja aastal 1953 Tallinna Polütehnilise Instituudi keemiateaduskonna. Aastal 1966 kaitses ta keemiakandidaadi väitekirja.
Endel Küllik suri 8. detsembril 1990 Tallinnas ja ta maeti 14. detsembril 1990 Rahumäe kalmistule.
Kirjandus ja publikatsioonid.
E. Küllik's research while affiliated with Estonian Academy Of Security Sciences and other places
Aasta parim sulgpallur

Aasta sulgpallur on Eesti Sulgpalliliidu nimetatav aasta parim sulgpallur.
Selgitatakse välja parim mees- ja naissulgpallur, samuti parim sulgpallitreener, parim noorsulgpallur, parimad naispaarismängijad, parimad meespaarismängijad ja parimad segapaarismängijad.
Paul Hoffman

Paul Hoffman (sündinud 30. märtsil 1956) on ameerika teaduskirjanik, Ameerika Kunstide ja Teaduste Akadeemia liige. 
Ta on lõpetanud kiitusega Harvardi Ülikooli bakalaureusekraadiga. Hiljem töötanud 10 aastat ajakirja Discover peatoimetaja ja presidendina, samuti olnud Encyclopædia Britannica väljaandja ja president. 2011. aastast on ta Jersey Citys Liberty Science Centeri president ja tegevdirektor. Kirjutanud kümmekond raamatut, sealhulgas 1998. aastal ilmunud Ungari matemaatiku Pál Erdősi elulooraamatu "The Man Who Loved Only Numbers", mis aasta hiljem pälvis maineka Briti teadusraamatuauhinna.
Daniel Gilbert

Daniel Todd Gilbert (sündinud 5. novembril 1957) on ameerika sotsiaalpsühholoog, Ameerika Kunstide ja Teaduste Akadeemia liige. 
Ta lõpetas 1981. aastal Colorado Denveri Ülikooli bakalaureusekraadiga psühholoogia alal. 1985. aastal sai ta Princetoni Ülikoolist doktorikraadi (PhD) psühholoogias. 1996. aastast töötab ta Harvardi Ülikoolis psühholoogiaprofessorina. Tema peamine uurimisvaldkond on sotsiaalpsühholoogia.
2006. aastal ilmus tema sulest raamat "Stumbling on Happiness" ('Komistades õnne otsa'), mis hiljem tõlgiti rohkem kui 30 keelde (kogutiraažiga üle miljoni eksemplari). Raamat püsis pool aastat New York Timesi bestsellerite nimekirjas.
Tuhatjalgsed

Tuhatjalgsed ("Diplopoda") on lülijalgsete loomade klass hulkjalgsete alamhõimkonnast. 
Tuhatjalgseil on paarselt liitunud kehalülide tõttu igal lülil kaks paari jalgu.
Tuhatjalgseid on umbes 10 000 liiki. 
Eestis elab ligi 30 liiki tuhatjalgseid. 
Teadaolevatest tuhatjalgsete liikidest on tegelikult vähemalt tuhat jalga ainult ühel liigil. Kuni 2020. aastani ei olnud teada ühtegi tuhatjalgsete liiki, millel oleks rohkem kui 750 jalga. 2020. aasta augustis avastati Lääne-Austraalia puuraugust liik ("Eumillipes persephone"), mille ühel isendil loendati kokku 1306 jalga. Eestis elutsevatel tuhatjalgsete liikidel võib olla kuni 220 jalga 
Süstemaatika.
Tuhatjalgsed jaotuvad järgmistesse ülemseltsidesse:
Cantus (koor)

Cantus on Rapla maakonnas Raplas tegutsev segakoor.
Koor asutati 1964. Aastani 1988 kandis koor nime Rapla Tarbijate Kooperatiivi segakoor.
Kooris laulab umbes 20 inimest.
Solenne

Solenne on Tartu maakonnas Elvas tegutsev segakoor.
Koor asutati 1996.
Umbes 2009 laulis kooris 35 inimest.
Kohaliku omavalitsuse volikogu valimise seadus

Kohaliku omavalitsuse volikogu valimise seadus (lühend KOVVS) on Eesti Vabariigi seadus, mis sätestab kohaliku omavalitsuse volikogu valimistega seonduva. 
KOVVS võeti vastu 27. märtsil 2002.
Runner 4

Runner 4 (ka Runner-4, varasema nimega Kassari) oli kaubalaev. Laev uppus märtsis 2006 Soome lahes Vaindloo saare lähedal.
Laev ehitati 1976 Jaapanis.
1986 ostis laeva Nõukogude Liit ja laeva omanikuks sai Merelaevanduse Ministeerium ja operaatoriks Eesti Merelaevandus.
7. aprillil 2000 kustutati laev Eesti Laevaregistrist. Laev oli müüdud Venemaale.
Kuldnõel

Kuldnõel on Eesti moedisaini auhind, mida on välja antud 1996. aastast. Auhind antakse välja Tallinna Moenädala ("Tallinn Fashion Week") raames.
Peale Kuldnõela on Tallinna Moenädalal välja antud ka "Hõbenõela", "Väikest Nõela" ja "Moemootorit".
Kuldnõel antakse tavaliselt viimasel viiel aastal silma paistnud moeloojale. Hõbenõelaga avaldatakse tunnustust viimase aasta jooksul tähelennu pälvinud disainerile.
Ukraina Autokefaalne Õigeusu Kirik

Ukraina Autokefaalne Õigeusu Kirik (ukraina keeles "Українська автокефальна православна церква", lühendatult "УАПЦ") oli aastatel 1990–2018 Ukrainas tegutsenud kanooniliselt tunnustamata õigeusu kirik. 
Ajalugu.
UAÕK asutati 1990. aastal, kuid lõhenes 2006. aastal, kui sellest eraldus UAÕK Harkivi-Poltaava piiskopkond (uuenenud). UAÕK katedraalkirik oli Kiievi Püha Andrease kirik. UAÕK viimane eestseisja oli metropoliit Makarius (Maletõtš).
Leegitest

 &lt;br&gt;
Leegitest on kvalitatiivne anorgaaniline keemilise analüüsi meetod.
Gaasipõleti leegis hoitav sool värvib leegi, leegi
värvus sõltub soola koostises olevast metallist.
Kuumuse mõjul ergastatakse soola metalliaatomeid, mis jahtudes kiirgavad spetsiifilisel lainepikkusel valgust, mida inimsilm näeb värvunud leegina. Tüüpilised leeki värvivad soolad on keedusool naatriumkloriid NaCl – kollane leek, kaltsiumnitraat Ca(NO3)2 – telliskivipunane leek, kaaliumnitraat KNO3 – violetne leek, vaskniraat Cu(NO3)2 või vasksulfaat CuSO4 – sinakasroheline leek, strontsiumnitraat Sr(NO3)2 – purpurne leek, baariumnitraat Ba(NO3)2 – kollakasroheline leek, liitiumnitraat LiNO3 – vaarikapunane leek.
Metalliühendite omadust värvida leeki kasutatakse ilutulestikus.
Tänavapuhastuse AS

Tänavapuhastuse AS on Tallinnas tegutsev aktsiaselts, mis tegeleb Tallinna teehoiu, heakorratööde, haljastustööde ja jäätmekäitlusega.
Ettevõte registreeriti Äriregistris 19. detsembril 1997. Vahetult enne seda oli ümber korraldatud "Tallinna Spetsialiseeritud Autotranspordibaas". Autotranspordibaasi ajalugu ulatub aastasse 1946, kui asutati "Tallinna Linna Puhastuskontor".
Konstitutsioonipartei

Konstitutsioonipartei või Konstitutsioonierakond on/oli mitme erakonna nimi:
Emilie Bellwood

Emilie Bellwood (eesnimi ka Emmi või Emmy; kuni 1946 Emilie Tõkke; 25. juuni 1916 Odessa, Hersoni kubermang – 24. detsember 1987 Auckland, Uus-Meremaa) oli Eesti ja Uus-Meremaa sportlane (kergejõustiklane ja võimleja), treener ja sporditegelane.
Ta lõpetas 1934. aastal Tallinna Linna 2. Tütarlaste Gümnaasiumi ja 1940. aastal Tartu Ülikooli Kehalise Kasvatuse Instituudi.
Sportlasena.
Sportima hakkas ta 1930. aastal Tallinna Võimlemisinstuudis ja ÜENÜ Tallinna osakonna spordiklubis. Tuli kergejõustikus ning võrk- ja korvpallis mitu korda Tallinna koolinoorte meistriks, võitis 1930. aastal Eesti meistrivõistlustel naiste 4 × 100 m teatejooksus hõbeda.
Oli 1935–1937 Eesti Võimlejate Liidu ja ÜENÜ Tallinna osakonna võimlemisinstruktor.
Teise maailmasõja ajal ja järel.
Ta läks Teise maailmasõja ajal aastal 1944 Rootsi, tutvus seal uusmeremaalasest kehalise kasvatuse õpetaja James Bellwoodiga ning läks läbi Austraalia 1947. aastal Uus-Meremaale.
Töötas Aucklandi Ülikooli õppejõuna, asutas võimlemisklubi ja oli Otago kehalise kasvatuse kooli juhataja. Esines oma kasvandikega 1968. aastal México ja 1984. aastal Los Angelese olümpiamängude avapidustustel. Tegutses ka suveolümpiamängudel ja maailmameistrivõistlustel võimlemiskohtunikuna, sai 1972. aastal rahvusvahelise kategooria.
Merger Meedia

Merger Meedia OÜ oli Eesti meediaettevõte, mis andis välja venekeelseid väljaandeid. Ettevõte tegutses 2006-2013. Ettevõte oli registreeritud Ida-Viru maakonnas Jõhvis.
Ettevõte andis välja järgmisi väljaandeid: Vesti Nedeli Den za Dnjom, Meždu Nami, Den za Dnjom.
Tallinn Pride

Tallinn Pride oli 2004-2007 Tallinnas toimunud LGBT kultuurinädal, mis oli suunatud homoseksuaalsete inimeste võrdsete õiguste edendamisele. Ürituse järglane oli aastast 2009 toimuv Baltic Pride, kuid alates 2020. aastatest on Tallinn Pride'i korraldatud ka iseseisvalt.
Ajalugu.
12.–15. augustil 2004 toimus LGBT kultuuriürituste sari Baltic Pride Tallinn. Eesti esimese LGBT kultuurinädala raames toimus Tallinna kesklinnas Eesti ja kogu Baltikumi esimene geiparaad Moonbow Pride. Rahumeelselt kulgenud rongkäigust võttis osa hinnanguliselt 200 inimest. 
Kui 2005. aasta paraad kulges ilma eriliste vahejuhtumiteta, siis 2006. aastal hilines rongkäigu algus pommiähvarduste tõttu ning umbes 5 inimest said paraadil osalemisel tõsisemaid vigastusi. 
LGBT kultuurinädalad koos paraadiga toimusid 2004–2007. Eelkõige turvakaalutlustel katkes paraadide traditsioon 2007. aastal.
2008. aastal otsustasid Baltikumi LGBT-organisatsioonid edaspidi koos korraldada ühist Baltic Pride'i festivali, millest esimene toimus Riias.
2020. aastad.
Alternatiivina Baltic Pride'ile toimus Tallinnas 2021. aastal "pride"-rattatuur Vikervelo, mille eesmärk oli tõsta tähelepanu abieluvõrdsusele. 
Pärast 2024. aasta "pride"-rongkäiku kultuuripealinnas Tartus korraldati paraad 2025. aastal Tallinnas taas Tallinn Pride'i nime all.
RimWorld

"RimWorld" on Ludeon Studiosi loodud pealtvaates baasiehitamise ja haldamise videomäng. Mängu beetaversioon, algul nimega Eclipse Colony, ilmus 2013. aasta novembris ja täisversioonina tuli välja 17. oktoobril 2018 Microsoft Windowsile, MacOS-ile ja Linuxile.
Mängitavus.
Mängu põhiline eesmärk on grupi kolonistidega rajada juhuslikult genereeritud planeedile koloonia ja seda hallata. Piisavalt kaugele arenedes on võimalik ehitada kosmoselaev ja planeedilt lahkuda.
Sarnaselt "Dwarf Fortressiga" genereerib mäng igale kolonistile automaatselt isiksuse, sh tema tugevused ja nõrkused, meditsiinilised omapärad jne. Mängus on eraldi mehaanikad tegelaste vaimse ja füüsilise tervise jälgimiseks, näiteks võivad nad vajada vigastuste puhul arstiabi või liigse stressi puhul sattuda depressiooni. Samuti simuleeritakse nende omavahelisi suhteid.
Mäng kulgeb mõjutatuna tehisintellekti kontrollitud "jutustajast", mis loob mängijale ületamiseks aeg-ajalt uusi sündmusi või katsumusi. Jutustajast on kolm varianti, mis on täiendavalt reguleeritavad raskusastmetega:
Balvu stacija

Balvu stacija (ka Kubuli, tõlkes Balvi raudteejaam) on küla ("vidējciems") Lätis Balvi piirkonnas Kubuli vallas. Küla on kujunenud valla keskuseks pärast selle endise keskuse Kurna Kubuliga liitmist, Küla jääb piirkonna keskusest Balvist 5,5 ja Riiast 215,5 kilomeetri kaugusel. 
Küla tekkis Ieriķi–Gulbene–Abrene raudtee valmimise järel Balvi raudteejaama juurde. Nõukogude perioodil oli see Kubuli külanõukogu halduskeskuseks, ühtlasi asus seal kohaliku Balvi sovhoosi keskasula.
Balvu stacija külaga on ühendatud Fabrika, Druvenīki ja Kurna külad, ühtlasi kujunes selle esmaseks nimetuseks Kubuli.
Apelerni vald

Apelern on vald Saksamaal Alam-Saksi liidumaal Schaumburgi kreisis. Vald asub Deister-Sünteli orus Deisteri, Sünteli ja Bückebergi vahel. Riesbachi oja voolab läbi küla ja suubub Rodenberger Auesse.
Valla pindala on 24,6 km².
31. detsembril 2017 elas seal 2435 inimest.
Peale Apelerni küla kuuluvad valda Gross Hegesdorfi, Kleinhegesdorfi, Lyhreni, Reinsdorfi ja Soldorfi külad.
Apelern kuulub Rodenbergi ühisvalda.
Apelerni on esmamainitud 1162. aastal, kui ehitati kirik. Nimi tähendab umbes "õunapuudel" ja Münchhaueni mõisa pargis on tänapäevani õunapuud. Saksi ajal (umbes 8. ja 9. sajandil) oli Apelernis kultuspaik ja kohus. 12. sajandi lõpus oli kirik Buckigau peakirik.
Sarnaselt paljude küladega Saksamaal ja mujal on selle ajalugu tihedalt seotud kohaliku aadli ajalooga. Viimase 300–400 aasta jooksul on Münchhauseni ja Hammersteini aadlipered külale oma märgi jätnud.
Külastamist väärt hooned külas on
Władysław Tarnowski

Władysław Tarnowski (4. juuni 1836 Wróblewice Drohobõtši lähedal (tänapäeval Ukraina) – 19. aprill 1878 San Francisco lähedal) oli poola kirjanik, näitekirjanik; helilooja ja pianist.
Elulugu.
Tarnowski isa Walerian Tarnowski (27. märts 1811 – 19. november 1861) oli maaomanik. Tema ema oli Ernestyna Tarnowska (sünd. Tarnowska, 18. märts 1808 – 6. aprill 1840). Ema suri, kui Władysław oli laps. 
Aastatel 1851–1857 õppis Tarnowski õigusteadust ja filosoofiat Krakówi ülikoolis; seejärel kuni 1863. aastani kompositsiooni Pariisi konservatooriumis, kus tema õppejõuks oli Daniel Auber. 
Looming.
Tarnowski kirjutas tantsulisi klaveripalu kontsertteostena. Uuendas mitmeid žanre: nokturn, polonees.
Hülsede vald

Hülsede on vald Saksamaal Alam-Saksi liidumaal Schaumburgi kreisis.
Valla pindala on 15,86 km².
31. detsembril 2017 elas seal 1020 inimest.
Hülsede kuulub Rodenbergi ühisvalda.
Vacumi

Vacumi (ka "Vecumi") on küla ("vidējciems") Lätis Balvi piirkonnas Vecumi vallas. Vecumi asub valla keskosas valla keskusest Barisovast 3,2, Riiast 255 ja piirkonna keskusest Viļakast 8,6 kilomeetri kaugusel.
Asula tekkis Viļaka raudteejaama (hiljem Vecumi raudteejaam) juurde. Enne 2009. aastat kuulus küla Balvi rajooni ja aastatel 2009–2021 Viļaka piirkonda. Külast idas asub Badnova soo.
Nossovo

Nossovo (aastail 1925–1945 Purvmala) on küla Venemaal Pihkva oblasti Põtalovo rajoonis, Nossovo valla halduskeskus. Küla asub Kuhva jõe kaldal, rajoonikeskusest Põtalovost 8 kilomeetrit loodes.
Küla kuulus 1920. aastani Pihkva kubermangu Ostrovi maakonda ja hiljem oli Läti koosseisus. Seal hakkas küla kandma nime Purvmala ja sellest sai Purvmala valla halduskeskus. Jaanuaris 1945 liideti küla Vene NFSV Pihkva oblastiga, kuigi faktiliselt oli see Pihkva oblasti alluvuses juba 23. augustist 1944, mil Pihkva oblast võttis üle Punaarmee poolt hõivatud Läti alade, sealhulgas ka Nossovo haldamise. Külas on põhikool.
Kuni 2004. aastani asus Nossovos Purvmala raudteejaam.
David Williams (jalgpallur)

David Joel Williams (sündinud 26. jaanuaril 1988 Brisbane'is) on Austraalia jalgpallur, kes mängib ründajana Austraalia kõrgliigaklubis Perth Glory.
Ta alustas klubikarjääri 2006. aastal Austraalia kõrgliigas Queensland Roaris. Ta on suurema osa karjääri veetnud Austraalia kõrgliiga klubides, kuid on mänginud aastatel 2006–2009 Taani kõrgliigas Brøndbys ja aastatel 2016–2018 Ungari kõrgliigas Haladásis. Lisaks Queensland Roarile on ta Austraalia kõrgliigas mänginud veel kahel hooajal North Queensland Fury (2009–2011), viiel hooajal Melbourne City (2011–2016) ja ühel hooajal Wellington Phoenixi (2018–2019) meeskonnas. Hooajal 2013–14 valiti ta Melbourne City hooaja parimaks mängijaks ja samal hooajal lisaks Austraalia kõrgliiga sümboolsesse koosseisu.
2019. aasta juunis siirdus ta India kõrgliigaklubisse ATK.
2022. aasta augustis naasis ta Austraalia kõrgliigasse ja sõlmis lepingu Perth Gloryga.
Williams pidas 2008. aastal Austraalia jalgpallikoondises kaks kohtumist.
Williams on aborigeeni päritolu.
Eesti Peakokkade Ühendus

Eesti Peakokkade Ühendus on Eesti peakokkasid ühendav organisatsioon.
Ühendus asutati 28. detsembril 2000.
Ühendusse kuulub 92 peakokka.
Ühendus annab välja aunimetust aasta kokk.
Lauenau

Lauenau on väike linn ja vald Saksamaal Alam-Saksi liidumaal Schaumburgi kreisis. Linn asub Deisteri jalamil Deister-Sünteli orus. Peale Lauenau kuulub valda Feggendorfi küla, endine kivisöe kaevandamise kogukond Deisteri nõlvadel, kus nüüd on kaevandusmuuseum.
Valla pindala on 16,23 km². 31. detsembril 2017 elas seal 4140 inimest.
Lauenau kuulub Rodenbergi ühisvalda.
Lossid.
Lauenaus on kolm lossi:
Messenkampi vald

Messenkamp on vald Saksamaal Alam-Saksi liidumaal Schaumburgi kreisis.
Valla pindala on 6,78 km².
31. detsembril 2017 elas seal 764 inimest.
Messenkamp kuulub Rodenbergi ühisvalda.
Uši

Uši (ka Ušciems, liivi keeles Mägkilā) on küla ("ciems") Kuramaal Lätis. Küla asub Talsi piirkonnas Kolka vallas. 
Küla asub valla idaosas Liivi lahe kaldal, endisest piirkonna keskusest Dundagast 30, valla keskusest Kolkast 4,5 ja Riiast 178 kilomeetri kaugusel. Uši jääb Slītere rahvusparki.
Külas on Uši bussipeatus.
XIX sajandi alguses jäid Uši alad Kruste külla. Kruste ulatus aastal 1826 Ģipkast Kolka lähistel oleva Sēņi mäeni. Hiljem jagunes Kruste Uši, Ēvaži, Aizklāņi ja Melnsilsi küladeks. Aastail 2009–2021 kuulus küla Dundaga piirkonda.
Pohle vald

Pohle on vald Saksamaal Alam-Saksi liidumaal Schaumburgi kreisis.
Valla pindala on 7,14 km².
31. detsembril 2017 elas seal 864 inimest.
Pohle kuulub Rodenbergi ühisvalda.
Olliwood

OÜ Olliwood oli Eesti meediaettevõte. Ettevõte tegutses aastatel 2001–2010.
Ettevõte andis välja ajakirju Just! ja Basket.
Julia Katškovskaja

Julia Katškovskaja (sündinud 25. märtsil 1957 Leningradis) on Eesti jurist, kohtunik.
Ta lõpetas 1975. aastal õpingud Tallinna 32. Keskkoolis ning 1981. aastal Tartu Riikliku Ülikooli õiguse erialal. Aastatel 1975–1978 töötas ta Tallinna Kalinini Rajooni Rahvakohtus kohtuistungi sekretärina ja kohtusekretärina. 1978–1993 Tallinna Kalinini Rajooni ja Tallinna Põhjarajooni Prokuratuuris erinevatel ametikohtadel: kantseleijuhataja, stažöör, prokuröri abi, prokurör, prokuröri asetäitja.
14. septembril 1993 nimetas president Lennart Meri Riigikohtu üldkogu ettepanekul Julia Katškovskaja kohtunikuks Tallinna Ringkonnakohtusse, kus ta töötas Tallinna Ringkonnakohtu kriminaalkolleegiumis kuni 2023. aasta lõpuni.
Velmar Brett

Velmar Brett (sündinud 12. novembril 1967) on Eesti jurist, riigikohtunik (kriminaalkolleegiumi liige).
Velmar Brett on lõpetanud Tartu Riikliku Ülikooli õigusteaduse erialal. 1993. aastal alustas Velmar Brett tööd Eesti Tarbijateühistute Keskühistu (ETK) juristina ning aastatel 1994–1998 oli ta ETK juriidilise osakonna juhataja. Aastal 1998 astus Velmar Brett Eesti Advokatuuri liikmeks. Brett oli vandeadvokaat kuni aastani 2011, töötades esmalt advokaadibüroos Pohla ja Hallmägi (1998–2004) ja seejärel advokaadibüroos Brett (hiljem advokaadibüroo Brett ja Soop). Vandeadvokaadina tegeles Velmar Brett peamiselt tsiviilõiguslike kaasustega.
10. jaanuaril 2011 nimetas president Toomas Hendrik Ilves Riigikohtu üldkogu ettepanekul Velmar Breti esimese astme kohtunikuks alates 1. veebruarist 2011. Ta töötas Harju Maakohtus, keskendudes karistusõigusele, st süüasjade lahendamisele, kuid 2013 ja 2014 menetles ka tsiviilasju.
Alates 2016. aastast on Velmar Brett osalenud kohtunike koolitamises, õpetades kursust "Karistusõiguse ja kriminaalmenetluse aktuaalprobleeme". Samal teemal on ta koolitanud ka advokaate ja prokuröre. 2014. aastal pälvis Brett teravaima sule auhinna (tunnustus esimese astme kohtunikele, kes on silma paistnud õigusemõistmise või kohtulahendite kõrge kvaliteediga) karistusõiguse valdkonnas.
26. juunil 2018 kuulutas Riigikohtu esimees Priit Pikamäe välja konkursi riigikohtuniku kriminaalkolleegiumi liikme ametikohale tähtajaga 27. juuli 2018. Vabanenud kohtunikukohale kandideerisid vandeadvokaat Anti Aasmaa, Tartu Maakohtu kohtunik Erkki Hirsnik, Viru Maakohtu kohtunik Heili Sepp, vandeadvokaat Indrek Teder, riigiprokurör Laura Feldmanis ja Tallinna Ringkonnakohtu kohtunik Sten Lind ning Velmar Brett ise. Riigikohtu esimees Pikamäe otsustas Riigikogule esitada kandidaadina Velmar Breti.
4. detsembril 2018 otsustas Riigikogu nimetada Velmar Breti alates 1. veebruarist 2019 Riigikohtu liikmeks. Selle otsuse poolt oli salajasel hääletusel 67 Riigikogu liiget, vastu ei olnud keegi ning erapooletuks jäi 1 Riigikogu liige. Ta andis ametivande 29. jaanuaril 2019.
Publikatsioonid.
"Kaitseaktist esimese astme kohtuniku pilgu läbi", Juridica 2018/8
Nassim Nicholas Taleb

Nassim Nicholas Taleb (sündinud 1960. aastal Liibanonis) on esseist, õpetlane, statistik ja endine börsikaupleja ning riskianalüütik.
Oma kirjatöödes uurib ja mõtiskleb ta juhuslikkuse, tõenäosuse ja ebakindluse üle. Ta peab tähtsaks ennustamatuse osa elus.
Iseseisvuspäev (romaan)

"Iseseisvuspäev" on Kaur Kenderi 1998. aastal ilmunud romaan kauboikapitalismi brutaalsest pahupoolest.
1998. aastal hindas Eesti Kultuurkapital romaani kirjanduse aastapreemia vääriliseks, millega kaasnes preemia 15 000 krooni.
"Iseseisvuspäev" on tõlgitud soome (2001) ja vene keelde (2003).
Raamatust on mitu kordustrükki (2001, 2007, 2009, 2011), kusjuures 2009. aastal ilmunud trükk oli osa Eesti Päevalehe sarjast "Eesti lugu".
Jean-Baptiste Gobel

Jean-Baptiste Gobel (1. september 1727 Thann – 13. aprill 1794 Pariis) oli Prantsusmaa vaimulik ja poliitik.
Ordineeriti preestriks 1750, jesuiit, 1771–1782 Lydda titulaarpiiskop. 1789 valiti Generaalstaatide liikmeks vaimulikkonna esindajana. Valitud Pariisi konstitutsiooniliseks peapiiskopiks ja pühitseti ametisse 27. märtsil 1791. Loobus ametist 7. novembril 1793, arreteeriti Jacques Héberti kaasosalisena, mõisteti süüdi ateismis ja giljotineeriti.
Iranuni keel

Iranuni keel on austroneesia keel, mida räägivad iranunid Filipiinidel Mindanao saarel. Seda räägib umbes 241 000 inimest.
Iranuni keel kuulub Lõuna-Filipiini keelte Danao rühma.
Steven Vanackere

Steven Vanackere (sündinud 4. veebruaril 1964 Wevelgemis) on Belgia poliitik, ta kuulub flaami kristlik-demokraatlikku erakonda Christen-Democratisch en Vlaams. Ta oli aastatel 2009–2011 Belgia välisminister. Aastatel 2011–2013 oli ta Belgia rahandusminister.
Ta sündis aastal 1964 Wevelgemis. Ta õppis flaamikeelses Leuveni katoliiklikus ülikoolis õigusteadust ja sai aastal 1987 õigusteaduse magistri kraadi. Aasta hiljem sai ta samast ülikoolist majandusteaduse magistri kraadi.
Ta oli 25. novembrist 2009 kuni 6. detsembrini 2011 Belgia välisminister. 6. detsembrist 2011 kuni 5. märtsini 2013 Belgia rahandusminister.
Ihor Smeško

Igor Petrovõtš Smeško (ukraina keeles Ігор Петрович Смешко; sündinud 17. augustil 1955 Hrõstõnivkas Tšerkassõ oblastis Ukraina NSV-s) on Ukraina poliitik ja tehnikateadlane, tehnikadoktor (1992), professor (1992), kindralpolkovnik (2004), erakorraline ja täievoliline suursaadik (2004).
Haridus ja elukäik.
Semaško lõpetas 1977. aastal kuldmedaliga Kirovi-nimelise Kiievi Kõrgema Seniitraketi-insenerikooli raadiotehnikainsenerina, seejärel samas 1982. aastal adjunktuuri ja 1991. aastal Vassilevski-nimelise Maavägede Õhutõrjekaitse Sõjaväeakadeemia doktorantuuri. 2002. aastal sai ta Tarass Ševtšenko nimelisest Kiievi Rahvusülikoolist õigusteaduse erialal juristi diplomi. Täiendas end 1996. aastal Harvardi Ülikooli John F. Kennedy School of Governmentis riikliku julgeoleku valdkonnas.
Kaitses 1982. aastal tehnikateaduste kandidaadi väitekirja juhitavate rakettide juhtimissüsteemide alal ja sai 1992. aastal tehnikadoktori kraadi sõjaküberneetika alal.
Oli aastatel 1997–2000 Ukraina Kaitseministeeriumi Luure Peavalitsuse ülem ja 2003–2005 Ukraina Julgeolekuteenistuse (SBU) ülem. Pärast erruminekut 2005. aasta detsembris osaleb poliitikas. 
Ukraina poliitikas.
2009. aastast juhib poliitilist parteid Jõud ja Au. 2014. aasta oktoobris määras president Petro Porošenko Smeško enda nõunikuks. Smeško kandideeris 2019. aasta Ukraina presidendivalimistel Ukraina presidendiks. Rahvusliku "exit-poll"'i andmetel (31. märts) sai Smeško 6,5% valijate häältest ja jäi selle tulemusega valimistel kuuendaks. 
Isiklikku.
Smeško valdab ukraina, vene, inglise, saksa ja prantsuse keelt.
Jonathan Huberdeau

Jonathan Huberdeau (sündinud 4. juunil 1993 Saint-Jérôme'is Québeci provintsis) on Kanada jäähokimängija, kes mängib NHL-i klubis Calgary Flames ründajana vasakäärel.
Aastatel 2009–2012 mängis ta Quebec Major Junior Hockey League'i klubis Saint John Sea Dogs. 
2011. aastal valis Florida Panthers ta NHL-i "draft"is kolmanda valikuna. NHL-is mängib ta alates hooajast 2012–13. Tal pälvis samal hooajal liiga parimale uustulnukale antava Calder Memorial Trophy. Panthersi meeskonnas mängis Huberdeau kokku kümme hooaega. Tema resultatiivseim oli neist viimane, 2021/22, mil ta lõi 30 väravat ja andis 85 väravasöötu ning liigas resultatiivsuselt kolme parima mängija sees.
2022. aasta juulis kaubeldi Calgary Flamesi, misjärel sõlmis ta klubiga kaheksa-aastase lepingu. 
NHL-i tähtede mängul on Huberdeau osalenud kaks korda (2020, 2022). Hooaegadel 2020/21 ja 2021/22 valiti ta NHL-i Second All-Star Teami.
Huberdeau kuulus Kanada jäähokikoondisse 2014. aasta maailmameistrivõistlustel.
Jack Eichel

Jack Robert Eichel (sündinud 28. oktoobril 1996 North Chelmsfordis, Massachusettsis) on USA jäähokimängija, kes mängib keskründajana NHL-i klubis Vegas Golden Knights.
Ta alustas jäähoki mängimist United States Hockey League'is. Hooajal 2014–15 mängis ta Bostoni Ülikooli meeskonnas. Samal hooajal pälvis ta parimale ülikooli mängijale antava Hobey Baker Award'i. Ta oli ajaloo teine uustulnuk, kes selle auhinna pälvis.
2015. aastal valis Buffalo Sabres ta NHL-i "draft"is teise valikuna. Sabresi meeskonnas mängis ta aastatel 2015–2021 kuus hooaega. Debüüthooajal sai ta kirja 24+32 ning valiti uustulnukate sümboolsesse koosseisu ("NHL All-Rookie Team"). Tema kõige resultatiivsem hooaeg oli 2018–19 (28+54), kõige enam väravaid lõi ta hooajal 2019–20 (36 väravat). 2018., 2019. ja 2020. aastal osales ta NHL-i tähtede mängul. Aastatel 2018–2021 oli ta Sabresi kapten.
2021. aasta novembris kaubeldi ta Eichel Sabresist Vegas Golden Knightsi.
2015. aasta maailmameistrivõistlustel võitis ta USA jäähokikoondisega pronksmedali.
Vladimír Sobotka

Vladimír Sobotka (sündinud 2. juulil 1987 Třebíčis) on Tšehhi jäähokimängija, kes mängib keskründajana Tšehhi kõrgliiga klubis Praha Sparta.
Ta alustas klubikarjääri kodumaal Praha Slavias.
2005. aastal valis Boston Bruins ta NHL-i "draft"is 106. valikuna. Põhja-Ameerikasse suundus ta hooajal 2007–08. Bruinsi meeskonnas mängis ta NHL-is kokku kolmel hooajal.
2010. aasta juunis liitus ta St. Louis Bluesiga, kus mängis kuni 2014. aastal. Seejärel mängis ta kolm hooaega KHL-i klubis Omski Avangard. 2016. aastal osales ta KHL-i tähtede mängul. Hooajal 2017–18 mängis ta Bluesis. 2018. aasta juulis liitus ta Buffalo Sabresiga.
Hooaja 2020–21 alguses mängis ta Šveitsi kõrgliiga klubis Rapperswil-Jona Lakers. Seejärel liitus ta Praha Spartaga.
Sobotka on osalenud Tšehhi jäähokikoondise koosseisus kolmedel maailmameistrivõistlustel ning 2014. aasta taliolümpiamängudel.
Calder Memorial Trophy

Calder Memorial Trophy on spordiauhind, mis antakse jäähokiliiga NHL-i hooaja parimale uustulnukale. Hooaja parimat uustulnukat on NHL-is valitud alates 1933. aastast. 1937. aastal sai auhinna nimeks Calder Trophy ja alates 1944. aastast on see kandnud nime Calder Memorial Trophy. Auhind on saanud nime NHL-i esimese presidendi Frank Calderi järgi.
Saaremaa Piimaühistu

Saaremaa Piimaühistu on Saare maakonnas tegutsev piimandusettevõte. Ühistusse kuuluvad Saaremaa, Hiiumaa ja Muhumaa lehmapiimatootjad.
Ühistu asutati 1996 nime all "Saaremaa Liha- ja Piimaühistu". 
Ühistusse kuulub 48 liiget (2015).
Ühistule kuulub AS Saaremaa Piimatööstus.
Elavhõbealaldi

Elavhõbealaldi on alaldi, milles vahelduvvoolu muudab alalisvooluks elavhõbeventiil.
Elavhõbeventiil on külmkatoodiga ioonseadis, mille katoodi ja anoodi vahelises elavhõbedaauru keskkonnas tekitatud elektrikaar juhib voolu ainult ühes suunas. Mitmefaasilise alaldi ventiilil on vastavalt mitu anoodi.
Elektrikaare süütamise ja säilitamise viisi järgi liigitatakse elavhõbeventiilid ekstsitronideks ja ignitronideks.
Esimene elavhõbealaldi valmistati USAs 1902. aastal. Ignitron leiutati 1932. aastal. Elavhõbealaldeid võimsusega mõnest kilovatist kuni mitmesaja megavatini kasutati elektroenergeetikas kõrgepingelise vahelduvvoolu alaldamiseks kuni 1960. aastateni, siis hakati neid välja vahetama türistoralalditega.
Klüstron

Klüstron (kreeka k sõnadest "klystēr" 'loputaja' + "elektron") on elektrovaakumseadis mikrolainete tekitamiseks ja võimendamiseks. Klüstronis tekib ja võimendub võnkumine rühmitatud elektronide kineetilise energia arvel. Sellise põhimõttelise lahenduse avaldas saksa füüsik Oskar Heil 1935. aastal ja see realiseeriti Stanfordi ülikoolis Californias 1937. aastal.
Kuumutatud katoodilt väljuvate elektronide voog suundub esimesse õõsresonaatorisse, kus seda moduleeritakse kõrgsagedusliku sisendsignaaliga, s.t kiirendatakse ja aeglustatakse perioodiliselt elektronide liikumiskiirust. Seejuures jõuavad kiiremad elektronid aeglasematele järele ja moodustuvad elektronipaketid, ehk teiste sõnadega, kiirusmodulatsioon muutub tihedusmodulatsiooniks. Niisugune modulatsioonimuutus toimub väljavabas triivruumis korduvalt ja tulemusena kujuneb kasvava amplituudiga ruumlaengulaine. Väljundresonaator, mille resonantsisagedus on sama mis sisendresonaatoril, paikneb selle laine maksimumis. Selles õõsresonaatoris muundub ja võimendub elektronide liikumisenergia resonaatori mõõtmetega määratud elektromagnetvõnkumiseks, mis suunatakse seadisest välja mikrolainete kujul.
Tegelikult kasutatud klüstronites on vaadeldud kahe õõsresonaatori vahel veel mitu resonaatorit, et saada väljundis tarviliku võimsusega kõrgsagedusenergiat. Klüstronite võimsus on enamasti kuni 500 kW ja nad on olnud kasutusel peamiselt raadiosaatjates, samuti raadiolokatsioonis ja meditsiinitehnikas.
Mitme resonaatoriga klüstroni kõrval on tuntud ka refleksklüstron, millel on ainult üks resonaator. Selles suunab peegeldi elektronide paketid tagasi sisendresonaatorisse. Resonaatorit vastassuunas läbides annavad elektronid osa oma kineetilisest energiast kõrgsageduslikule elektriväljale. Niisuguste klüstronitega tekitatakse mitme gigahertsini ulatuva sagedusega elektrivõnkumisi.
Kulglainelamp

Kulglainelamp on elektrovaakumseadis, mida kasutatakse peamiselt elektrivõnkumise võimendamiseks mikrolainete sagedustel (0,3–100 GHz). Kulglainelambi töö põhineb elektronide voo ja samas suunas kulgeva elektromagnetlaine vastastikusel mõjul, kusjuures elektromagnetvälja energia suureneb selles väljas pidurduvate elektronide kineetilise energia arvel.
Kulglainelampe kasutatakse raadiosides, televisioonitehnikas ja raadiolokatsioonis. Kulglainelamp leiutati Teise maailmasõja ajal Suurbritannias.
Ehitus.
Kulglainelambi põhiosad – elektrone väljutav katood, väljavenitatud spiraali kujuline aeglustussüsteem ja elektrone koguv kollektor – paiknevad õhutühjas klaas- või metalltorus. Kütteniidiga kuumutatavast katoodist väljuvaid elektrone kiirendatakse võrekujulisele anoodile ja kollektorile antava positiivse kõrge pingega (1–20 kV). Elektronid pannakse spiraali sees liikuma paralleelselt toru teljega välise püsiva magnetvälja abil, mida tekitab toru ümbritsev vooluga induktiivpool (elektromagnet). Elektrone aeglustav traatspiraal on torusse kinnitatud isoleerainest hoidikute külge. Need peavad olema hea soojusjuhtivusega, et eemaldada spiraalilt soojust, mis tekib elektronivoo aeglustumisel vabaneva energia arvel.
Kõrgsageduslikku elektromagnetlainet edasikandva spiraali ühendamiseks sisend- ja väljundliiniga on selle alguses ja lõpus sobituslüli koaksiaalse liinilõigu või lainejuhtme kujul. Et laias võimendatavas sagedusribas on head sobitust raske saavutada, siis võib elektromagnetlaine peegeldumisel pidurdussüsteemi otsest tekkida teatud sagedustel sisemine tagasiside. Selle ärahoidmiseks on torusse lisatud peegeldunud signaali neeldurid.
Pentood

Pentood (kreeka k "pente" 'viis' + [elektr]ood) on viie elektroodiga elektronlamp, millel on anoodi ja katoodi vahel kolm võreelektroodi: tüürvõre (nagu trioodis), varivõre ja sulgvõre.
Varivõre vähendab anoodi elektrivälja mõju tüürvõre ja katoodi vahelisele elektriväljale, mille tulemusel suureneb lambi võimendustegur ja tõuseb võimendatava signaali sageduspiir. Sulgvõre, mis on harilikult ühendatud katoodiga, hoiab ära anoodilt eralduvate sekundaarelektronide mõju, mis võiksid elektronlambi tööd häirida.
Varivõrega neljaelektroodiline elektronlamp – tetrood – loodi USAs ja samal ajal ka Euroopas 1920. aastate lõpus; peagi lisati ka kolmas võre – sulgvõre.
Kepa Arrizabalaga

Kepa Arrizabalaga Revuelta (hüüdnimi Kepa; sündinud 3. oktoobril 1994 Ondarroas) on Hispaania jalgpallur. Ta mängib väravavahina Hispaania kõrgliiga klubis Madridi Real (laenul Inglise kõrgliiga klubist Chelsea).
2018. aasta augustis siirdus ta Athletic Bilbaost Chelseasse 80 miljoni (71,6 miljoni naelsterlingi) eest, saades sellega läbi aegade kallimaks väravavahiks.
Suvel 2023 siirdus ta laenulepingu alusel Madridi Reali.
Eugesta Eesti

Eugesta Eesti on Eesti ettevõte, mis tegeleb mitmesuguste kaupade müügi ja turustamisega. Eugesta kuulub Leedu ettevõttele Eugesta. Eesti esindus asub Rukki tee 5, Lehmja küla, Rae vald, 75306 Harjumaa.
Ettevõte kanti Äriregistrisse 1996. aastal. 
 Ettevõtte varasemad nimed olid:
Võnnu tänav

Võnnu tänav on kahes linnas:
Ehitus- ja haldusvideomäng

Ehitus- ja haldusvideomäng (inglise keeles "Construction and management simulation", CMS; ka" management sim", "building sim") on simulatsioonivideomängude alamžanr, milles mängijad loovad, laiendavad ja haldavad fiktiivseid ehitusprojekte või kogukondi, kasutades selleks piiratud ressursse. Ka tavalised strateegiamängud hõlmavad vahel CMS-ide elemente. CMS-e eristab neist aga see, et mängijate lõppeesmärk ei ole alistada vaenlasi, vaid millegi loomine.
Esimeseks laiemalt läbi löönud CMS-iks peetakse 1989. aastal ilmunud "SimCityt". Ühed varasemad näited on ka sellised linnaehitusmängud nagu "Caesar" (1992), "The Settlers" (1993) ja "Anno 1602" (1998); äri-, poliitika- ja ehitusmänguelementidest koosneb "Tropico" (2001).
Aja jooksul on hakatud eristama mitmesuguseid CMS-ide alaliike. Näiteks kolooniahaldus- või baasiehitusmängud, mis sarnanevad mainitud linnaehitusmängudega. Neis haldavad mängijad isoleeritud ja piiratud ressurssidega paigas asuvat kolooniat, püüdes seda laiendada ja ülal pidada. Linnaehitusmängudest eristab neid näiteks ka see, et viimastes on laienemist piiravaks ressursiks valdavalt ainult raha. Sellisteks mängudeks on näiteks "Dwarf Fortress" ja sellest inspireeritud "Rimworld", aga ka "Oxygen Not Included", "Frostpunk" ja "Surviving Mars".
Uhti kõrts

Uhti kõrts (ka Valge-Reola ja Valge kõrts) oli kõrts Tartumaal Uhti asulas Tartu-Võru maantee ääres. Tänapäevani säilinud kõrtsihoone on arvele võetud kultuurimälestisena.
Kõrtsihoones on Uhti Avatud Ateljee, kus huvilised saavad asjatundjate abistamisel ise asju valmistada, näiteks teha käsitööd või teha sepatöösid.
Lugu-Loo

MTÜ Lugu-Loo on Eesti kirjastus. Kirjastus on välja andnud Aidi Valliku lasteraamatuid.
Kirjastus kanti Äriregistrisse 2005.
Päike ja Pilv

OÜ Päike ja Pilv on Eesti kirjastus, mis annab välja lasteraamatuid. Kirjastuse peakontor asub Harju maakonnas Sauel.
Kirjastus asutati 2005.
Kirjastus korraldab koos Kultuuriministeeriumi ja Eesti Lastekirjanduse Keskusega Põlvepikuraamatu konkurssi.
Sander Loones

Sander Loones (sündinud 26. jaanuaril 1979 Veurnes) on Belgia poliitik, ta kuulub erakonda Uus Flaami Allianss. Ta oli aastatel 2014–2018 Euroopa Parlamendi liige, kuuludes Euroopa Konservatiivide ja Reformistide fraktsiooni. Lisaks oli ta aastal 2018 Belgia kaitseminister.
Ta on õppinud flaamikeelses Leuveni katoliiklikus ülikoolis õigusteadust.
Ta oli aastatel 2014–2018 Euroopa Parlamendi liige, kuuludes Euroopa Konservatiivide ja Reformistide fraktsiooni. Ta oli 14. oktoobrist 2018 kuni 12. novembrini 2018 Belgia kaitseminister.
Teadmistepõhine Eesti

"Teadmistepõhine Eesti" on Eesti teadus- ja arendustegevuse ning innovatsiooni (TAI) strateegiadokument. Dokument koostati Haridus- ja Teadusministeeriumi eestvedamisel.
Esimene dokument hõlmas perioodi 2002–2006, teine 2007–2013 ja kolmas 2014–2020.
The Independent Group

The Independent Group for Change, tuntud ka kui Change UK on 2019. aasta veebruaris moodustatud tsentristlik euroopameelne poliitiline rühmitus Suurbritannia parlamendis. Rühma peamiseks poliitikaks on Euroopa Liitu kuulumise üle teise referendumi korraldamine. Kuni 2019. aasta detsembrini kuulus rühma 5 parlamendiliiget ning seda juhtis endisest konservatiivist Anna Soubry. 2019. aasta parlamendivalimistel kandideeris kolm rühma liiget: Soubry, Mike Gapes ja Chris Leslie, kuid ükski neist ei osutunud valituks.
Liikmed.
Rühma seitse asutajaliiget lahkusid 2019. aasta alguses Briti Leiboristlikust Parteist, viidates rahulolematusele Leiboristliku Partei Brexiti-poliitikaga ja antisemitismile parteis. Rühmaga ühines hiljem veel üks endine Leiboristliku Partei liige ja kolm endist Briti Konservatiivse Partei parlamendiliiget. Kuus asutajaliiget lahkus rühmast 4. juunil 2019 (viis neist liitusid liberaaldemokraatidega ja üks jäi parlamenti sõltumatu liikmena.)
Soosaare (Viljandimaa)

Soosaare on paikkond Viljandi maakonnas Viljandi vallas Järtsaare külas.
1930. aastatel oli Soosaare küla staatuses.
Soosaare juures on Soosaare raba.
Soosaarel on tegutsenud Soosaare algkool.
Lipitsa hobune

Lipitsa hobune on Lipitsa linnast pärit hobusetõug, keda loetakse Euroopa üheks vanimaks kultuurtõuks. Neid kasutatakse enamasti koolisõidus, seda ka kõrgemas koolis ("haute école") Viinis Hispaania ratsakoolis.
Päritolu.
Lipitsa hobuse varaseim teadaolev eellane on berberi hobune, kelle tõid 8. sajandil Hispaaniasse maurid. Berberi hobuste ristamisel kohalike loomadega aretati andaluusia hobune, kes on üks tähtsamaid tõuge lipitsa hobuse põlvnemises.
16. sajandil tõi Maximillian II andaluusia hobuseid Austriasse, et aretada ratsakooli ja sõjaväe tarbeks kergeid kiireid hobuseid. Ta lõi 1562. aastal hobusekasvanduse Kladruby linnas (tänapäeva Tšehhis) ja tema vend ertshertsog Karl II asutas 1580. aastal kasvanduse Lipitsas (tänapäeva Sloveenias). Lipitsa linna järgi on tõug saanud ka nime. Nendes kasvandustes ristati andaluusia hobuseid karsti, napoli, araabia ja teiste Euroopa hobustega ning pandi alus lipitsa aretusliinile.
Pärast Austria-Ungari impeeriumi kokkuvarisemist jagati Lipitsa kasvanduse hobused Itaalia, Tšehhoslovakkia ja Austria vahel. Pärast esimest maailmasõda jätkati lipitsa hobuste aretusega ka Rumeenias, Jugoslaavias ja Ungaris. 
Kirjeldus.
Lipitsa hobusel on sirge või veidi kongus profiiliga pikk pea ning suured ja ilmekad silmad. Kõrvad on väikesed. Kael on jõuline ja kaarjas, turi madal, lihaseline ja lai. Rinnakorv on lai ja sügav, laudjas lai. Saba on kõrge hoiakuga. Jalad on tugeva lihastusega, suurte liigeste ja selgesti nähtavate kõõlustega. Kabjad on enamasti väikesed. Turjakõrgus jääb neil enamasti vahemikku 147–157 cm. 
Lipitsa hobune on geneetiliselt hall, mis tähendab, et varsad on sündides mustad, pruunid või hiirjad ja muutuvad valgeks 6–10-aastastena. Harva võivad hobused ka täiskasvanuna tumeda värvuse säilitada.
Lipitsa hobuse iseloomus on näha tõu esivanemate mõjutusi. Ta on tark ning hea õppimisvõimega, tasakaalukas, kuulekas ja hea töötahtega, ehkki temperamentne ja elavaloomuline. Lipitsa hobune püsib heade elutingimuste korral hea tervise juures kõrge eani.
Kasutus.
Lipitsa hobust kasutatakse peamiselt koolisõidus, milles ta on loomulikult andekas, kuigi teda saab rakendada ka vankri ette ning mõnes piirkonnas tehakse temaga siiani talutöid.
Lipitsa hobune Hispaania ratsakoolis.
Lipitsa hobuseid kasutatakse Hispaania ratsakoolis alates 16. sajandist. Seal kasutatakse nende temperamendi ja atleetliku välimuse tõttu vaid lipitsa tõugu täkke. 1735. aastast tegutseb Hispaania ratsakool Hofburgi palees. Palee talvemaneežis etendatakse nendega efektseid vaatemänge.
Pärlmutter

Pärlmutter (saksa keelest "Perlmutter", ladinakeelsest nimetusest "mater perlarum") on limuste (karpide, paljude tigude, mõne peajalgse) koja sisemine, mantliga külgnev ja mantliepiteeli eritatud kiht.
Koostis.
Pärlmutter koosneb põhiliselt aragoniidist (91%), orgaanilisest ainest konhiinist (4%) ja veest. Valguskiirte murdumise ja peegeldumise tõttu konhiinikihtidega vahelduvates väga õhukestes aragoniidikihtides helkleb pärlmutri pind vikerkaarevärviliselt ja läigib.
Leidumine looduses.
Pärlmutrit saadakse peamiselt pärlikarpide ("Pteria", "Pinctada"), ebapärlikarbi ("Margaritifera"), jõekarbi ("Unio"), rannakarbi ("Mytilus") ja mitme mereteo, nt vurrteo ("Turbo"), kuhikkodalase ("Trochus") ja merikõrva ("Haliotis") kojast. Pärlmutrikihtidest koosnev ümar moodustis on pärl.
Väljasurnud limuste (ammoniitide) fossiilidel säilinud pärlmutrikihti nimetatakse ammoliidiks.
Kasutamine.
Lihvitud ja poleeritud pärlikarbid on Polüneesia rahvaste kultuuris kasutusel olnud maksevahendina.
Vikerkaarvärvilise helgi tõttu on pärlmutrit juba ammustest aegadest kasutatud kaunistamiseks, näiteks panustehnikas tahvlid sisearhitektuuris, intarsia- ja marketriimööbel, pärlmutterpanused ehetel, kultusesemetel, muusikariistadel ja muudel tarbeasjadel, nagu laekad, kellad, söögiriistad või relvad, pärlmutrist lõigatud lehvikuliistud, helmed, ehteripatsid ja nööbid.
Muusikariistade viimistluses on pärlmutter tänapäevalgi kasutatav materjal. Näiteid:
Kaaviari tõstmise lusikas võib olla valmistatud metalli asemel pärlmutrist, sest ei muuda toiduga kokku puutudes selle maitset.
Vankelmootor

Vankelmootor (rootormootor) on mootor, mis erinevalt tavalisest neljataktilisest sisepõlemismootorist kasutab kolvi ja silindri asemel ovaalset kambrit ning kumerat kolmnurkset rootorit. Selline konstruktsioon ei vaja klappe, nokkureid ega nukkvõlle. 
Tööpõhimõte.
Vankelmootori tööpõhimõte on sama, mis tavalisel neljataktilisel sisepõlemismootoril. Kütuse ja õhu segu imetakse mootorisse, surutakse kokku, süüdatakse ja surutakse välja heitgaasid. 
Sisselasketakt: sisselaskefaas algab siis, kui rootori tipp möödub sisselaskeavast. Kui sisselaskeaval on pääs kambrisse, siis kambri ruumala on lähedal oma miinimumile. Rootori liikudes tõmmatakse vaakumi jõul kambrisse õhu ja kütuse segu.
Survetakt: rootori edasiliikudes kambris surutakse õhu ja kütuse segu kokku. Enne süüteküünaldeni jõudmist on kambri ruumala taas lähedal oma miinimumini. Sellest etapist algab põlemisfaas ehk töötakt.
Töötakt: enamusel vankelmootoritel on kaks süüteküünalt. Kuna põlemiskamber on pikk, leviks leek liiga aeglaselt kui kasutuses oleks ainult üks küünal. Kui süüteküünlad õhu ja kütuse segu süütavad, suureneb rõhk sundides rootorit edasi pöörlema.
Põlemisel tekkiv rõhk sunnib rootorit liikuma suunas, mis suurendab kambriosa mahtu. Põlemisgaasid paisuvad ja liigutavad rootorit, kuni rootori tipp möödub väljalaskeavast. 
Väljalasketakt: kui rootori tipp möödub väljalaske avast, saavad gaasid mootori kambrist lahkuda. Rootori liikudes väheneb kambriosa maht ja heitgaasid surutakse välja. 
Ajalugu.
Vankelmootori lõi saksa insener Felix Wankel. Algne idee uut tüüpi sisepõlemismootori loomiseks tekkis Wankelil juba 17-aastaselt. 1924. aastal seadis Wankel üles väikese labori, kus ta alustas tööd oma unistuste mootori kallal.
Esimene vankelmootor auto jaoks toodeti 1961. aastal NSU poolt, kuid populaarseks sai mootor just Mazda auto mudelites. Algul paigutati vankelmootoreid ainult luksusautodele, kuid tänapäeval on tuntuim mudel Mazda RX-8 sportauto. Heitenormidele mittevastavuse tõttu lõpetati 2012. aastal vankelmootorite tootmine.
Jesse Joensuu

Jesse Matias Joensuu (sündinud 5. oktoobril 1987 Poris) on Soome jäähokimängija, kes mängib Soome kõrgliigaklubis Ässät.
Ta alustas Ässates ka klubikarjääri. Soome kõrgliigas debüteeris ta hooajal 2003/04.
2006. aastal valiti ta NHL-i "draft"is New York Islandersi poolt 60. valikuna. Põhja-Ameerikasse suundus ta hooajal 2007–08. Islandersi meeskonnas tegi ta NHL-is debüüdi 2009. aasta märtsis, kuid hooaegadel 2008–09 ja 2009–10 mängis ta põhiliselt Islandersi noorteklubiga Bridgeport Sound Tigers American Hockey League'is.
2013. aasta juulis sõlmis ta lepingu Edmonton Oilersiga, kus mängis poolteist aastat. Hooajal 2011–12 mängis ta veel Rootsi kõrgliigaklubis HV71, hooajal 2012–13 NHL-i tööseisaku ajal taas klubis Ässät ja hooajal 2014–15 Šveitsi kõrgliigaklubis SC Bern.
Aastatel 2015–2022 mängis ta seitse hooaega KHL-i klubis Jokerit.
2022. aasta aprillis naasis ta oma esimese koduklubi Ässäte juurde.
2011. aastal tuli ta Soome jäähokikoondise koosseisus maailmameistriks, kuigi ta turniiril üheski mängus väljakule ei pääsenud.
Tema isa on jalgpallitreener Jouni Joensuu.